**Esirukouksia joulun ajan jumalanpalveluksiin**

Jouluaatto

**Jouluaaton esirukous** (virsi 31 lauletaan säkeistöittäin osana rukousta)

VK 31: 1

Rakas taivaallinenIsämme!

Kiitos adventin ajasta ja iloisesta odotuksesta.

Kiitos juhlasta, jonka ovella me nyt seisomme.

Sinä tunnet kiireemme ja väsymyksemme.

Virkistä meidät ja avaa sydämemme ottamaan vastaan sinut,

kun tänäkin jouluyönä synnyt valoksi pimeyteen.

Sytytä sydämiimme uskon, toivon ja rakkauden liekki.

Anna joulun sanoman lämmittää meitä.

VK 31:2

Me rukoilemme kaikkien puolesta, jotka ovat töissä jouluna

ja niiden puolesta, jotka eivät voi tuntea joulun riemua.

Tuomme rukouksessa eteesi kaikki köyhät, yksinäiset, kodittomat ja nälkäiset.

Ole heidän turvanaan, niin kuin olit Marian ja Joosefin turvana ensimmäisenä jouluyönä.

Me rukoilemme kaikkien lasten puolesta.

Pidä heidät turvassa.

VK 31:3

Vapahtajamme Jeesus Kristus.

Sinä olet samaan aikaan seimen pieni lapsi ja rauhanruhtinas.

Anna joulurauhan tavoittaa kaikki kansat.

Tule toivoksi toivottomuuteen, sovinnoksi riitojen keskelle.

Herätä ihmisissä yhteisvastuun ja auttavaisuuden mieltä.

Tee joulustamme todellinen juhla sinun kunniaksesi*.*

*Srk: Aamen.*

#### Jouluaamu

#### *Esirukous: Valosi, Jeesus, loistaa suo...*

Rukous voidaan jaksottaa esim. virren 32 säkeellä

*Valosi, Jeesus, loistaa suo,*

*ja jouluriemu meille tuo.*

Lukija 1 Vapahtajamme Jeesus Kristus.

Sinä synnyit tallin seimeen,

koska ihmiset käänsivät sinulle selkänsä.

Opeta meitä ojentamaan auttavat kätemme

ja kantamaan huolta koko maailmasta.

Jeesus, kuule rukouksemme.

S *Valosi, Jeesus, loistaa suo,*

*ja jouluriemu meille tuo.*

Lukija 2 Vapahtajamme Jeesus Kristus.

Sinä jouduit Herodeksen vainon kohteeksi.

Rukoilemme kaikille vallankäyttäjille viisautta ja vastuuta.

Tule turvaksi kaikille heikoille ja avuttomille,

köyhille ja pienille.

Jeesus, kuule rukouksemme.

S *Valosi, Jeesus, loistaa suo,*

*ja jouluriemu meille tuo.*

Lukija 1 Vapahtajamme Jeesus Kristus.

Sinä tulit toivoksi toivottomille.

Lohduta kaikkia itkeviä.

Auta sairaita, yksinäisiä ja pelokkaita.

Siunaa kaikkia niitä lähimmäisiä,

joiden puolesta nyt hiljaa rukoilemme.

– – –

Jeesus, kuule rukouksemme.

S *Valosi, Jeesus, loistaa suo,*

*ja jouluriemu meille tuo.*

Lukija 2 Vapahtajamme Jeesus Kristus.

Sinä toit tullessasi rauhan, jota maailma ei voi meille antaa.

Rukoilemme rauhaa ja oikeudenmukaisuutta koko maailmaan.

Auta kansoja toimimaan sovinnossa niin,

että nälkäiset ravitaan ja kodittomat saavat katon päänsä päälle.

Jeesus, kuule rukouksemme.

S *Valosi, Jeesus, loistaa suo,*

*ja jouluriemu meille tuo.*

Lukija 1 Vapahtajamme Jeesus Kristus.

Kiitos, että sinä elät ja vaikutat edelleen.

Tee kirkostasi koti, jonne kaikki ovat tervetulleita.

Ylistys Sinulle nyt ja aina!

S Aamen.

#### *Esirukous: Nyt Betlehemiin*

Jouluaamu,

kirkas syntymän jälkeinen aamu.

Maria siellä Jumalan Poika kainalossaan, ei arvaa,

että ensimmäiset varpajaisvieraat ovat jo tulossa.

Että kohta rynnistäisi talliin lauma paimenia.

Voi hyvänen aika Jumala!

Olisi siellä nyt joku kylännainenkin saanut olla mukana.

Onneksi sinä Maria, viisas nainen, osaat olla hiljaa.

Et varmaan sano, että pyyhkikää nyt jalkanne ja että

voisitteko ensin pestä kätenne.

Tai että anteeksi, täällä on nyt vähän sekaista.

Jaat ilon lapsesta.

Hymyilet hiljaa niin kuin tuoreen poikavauvan äiti vain voi hymyillä.

Tiedät niin kuin äiti vain voi tietää.

Että synnyttäessäsi lapsen olet juuri kokenut ensimmäisen kerran luopumisen tuskaa.

Nyt keskellä riehakasta miesjoukkoa kätket ilonhetket sydämeesi,

ehkä aavistaen, että palaat niihin vielä monta kertaa.

Kun elämä ei menekään niin kuin jokaisen äidin on lupa toivoa.

Vielä nyt tuhisee kainalossa poikavauva.

Vielä nyt on ihmisillä hyvä tahto.

Vielä nyt – on joulu.

*Satu Kreivi-Palosaari*

#### Esirukous: Ylistämme rakkaudestasi

*(Tässä rukouksessa voi olla useita lukijoita.)*

Taivaallinen Isä, me ylistämme sinua rakkaudestasi,

kun lähetit ainoan poikasi Jeesuksen Kristuksen maailmaan

ja annoit hänen syntyä veljeksemme ja Vapahtajaksemme.

Me kiitämme sinua läsnäolostasi maailmassa ja rukoilemme:

Sammuta viha, joka ajaa kansoja ja valtioita sotiin.

Sinä, joka tuot ihmisille rauhan Jeesuksessa Kristuksessa,

anna sovinnon evankeliumin parantaa kaikki haavat.

Anna meille halua jakaa maailman hyvinvointi kaikkien kesken.

Me rukoilemme maamme ja kotiseutumme puolesta.

Auta meitä näkemään lähellämme olevat ihmiset,

jotka tarvitsevat huolenpitoamme.

Me ylistämme sinua läsnäolostasi pyhässä kirkossasi ja pyydämme:

Anna kirkkosi rakentaa rauhaa siellä, missä on riitaa,

lohduttaa siellä, missä on surua,

välittää iloa ja toivoa sinne,

missä on masennusta ja epätoivoa.

Tee seurakunnastamme rakkauden ja anteeksiannon, ilon ja uudistumisen yhteisö.

Me ylistämme sinua läsnäolostasi elämässämme.

Anna uskomme kasvaa ja syventyä.

Auta meitä elämään keskenämme niin, että saisimme

olla yhdessä myös sinun luonasi taivaassa.

Herra, meidän Jumalamme, sinä olet luonamme

ja vaikutat keskuudessamme.

Me palvomme ja kunnioitamme sinua,

joka olet Jeesuksen Kristuksen kautta tullut ihmiseksi maan päälle.

Joulupäivä

#### Rukous joulupäivänä

Tämä rukous voidaan jaksottaa laulun säkeellä Anna rauha, varjele meitä laulusta Tuulien teitä (NSV 2015 numero 110).

E Herra Jeesus Kristus,

kun sinä tulit ihmiseksi, alkoi uusi aikakausi.

Sinä tulit julistamaan uutta aikaa ja riemuvuotta.

Vahvista meitä toivolla, ettemme väsyisi tekemään hyvää.

S Anna rauha, varjele meitä.

E Sinä tulit lapseksi tehdäksesi meidät Jumalan lapsiksi.

Auta meitä, että tuntisimme sinut kanssaihmisissämme

ja kunnioittaisimme sinun kuvaasi heissä.

S Anna rauha, varjele meitä.

E Sinä olet Jumala Jumalasta, mutta kuolevainen, niin kuin mekin.

Anna meille osallisuus jumalallisesta kirkkaudestasi.

S Anna rauha, varjele meitä.

E Sinä olet ikuinen Jumala, mutta suostuit lyhyen maanpäällisen elämän rajoihin ja ihmisen voimattomuuteen elämän vaiheitten edessä.

Anna meidän kokea, että ikuinen läsnäolosi valaisee elämämme tässä ajassa.

S Anna rauha, varjele meitä.

E Sinä olet kuningas, joka syntyi köyhyyteen.

Anna maailman kaikkien ihmisten saada osansa maan tarjoamasta hyvästä.

S Anna rauha, varjele meitä.

E Sinä olet Rauhan Ruhtinas, joka tuli hävittämään ihmisten välisen vihan.

Anna maailmaan se rauha, josta enkelit lauloivat.

S Anna rauha, varjele meitä.

E Sinä annoit henkesi yhdistääksesi Jumalan hajallaan olevat lapset.

Anna kristikunnallesi yhteyden ja rauhan lahja, jotta me voisimme yhdessä murtaa leivän aidolla juhlariemulla.

S Anna rauha, varjele meitä.

E Laupias Jumala.

Antakoon Betlehemissä syntynyt maailman Vapahtaja,

joka on antanut meidän syntyä hänen kanssaan jumalalliseen elämään,

meille rohkeutta ja uskallusta aikojen vaihtuessa.

Antakoon hän meille ikuisen autuuden ajan päättyessä,

Hän, joka elää ja hallitsee ikuisesti.

**S Aamen.**

#### *****Rukous: Valo keskellä pimeyttä*****

Juuri nyt rakas Jumala,

kun kaamos on käymässä ylivoimaiseksi,

kun olemme nääntymässä pimeyteen,

me laulamme valosta kuin henkemme hädässä.

Ja nyt, kun on kaikkein kylmintä,

toivotamme toisillemme lämmintä joulumieltä,

puhumme lämpimästä joulutunnelmasta,

lämmitämme joulusaunan.

Ja – hyvä Jumala – kun kodissa

on vuoden kiireisin aika,

– toistuu huuliltamme sana rauha.

Taivaan Isä, kiitos,

että joulu ei mahdu järkeemme,

Kiitos, että edes kerran vuodessa

tempaudumme jumalalliseen hulluuteesi.

Suloisen ihmeen äärelle.

Kiitos, että kirkkain valo löytyy keskeltä pimeyttä,

ihanin lämpö talvipakkasilta

ja koskettavin rauha kiireen ja melun ytimestä.

Kiitos että annoit joulun.

Annoit lapsen.

*Satu Kreivi-Palosaari*

#### Joulupäivän esirukous

Tässä esirukouksessa voidaan käyttää eri lukijoita ilmaisemaan rukouksen eri sisältöalueita. Seurakunta voi liittyä rukoukseen sopivalla laululla, virrensäkeistöllä tai virsikirjan liiteosasta löytyvällä psalmin kertosäkeellä 768.

Jumalamme, sinä olet Isämme

ja osoitat sen lähettämällä Poikasi maailmaan.

Hän syntyy ihmiseksi niin kuin ihminen syntyy.

Me rukoilemme vastasyntyneen Poikasi seimen äärellä

kaikkien lasten puolesta, jotka tarvitsevat apua ja tukea,

kaikkien puolesta jotka suojelevat elämää ja kannattavat toivoa,

kaikkien puolesta jotka kantavat vastuuta toisista

ja niiden puolesta jotka palvelevat yhteisissä tehtävissä.

**I** Näemme vastasyntyneessä Jeesuksessa ihmisen ja Jumalan.

Se on sinun vastauksesi meille, Jumala – avuton lapsi seimessä.

Sinä olet Kaikkivaltias ja pukeudut heikkoon ja apua tarvitsevaan.

Pyydämme: ohjaa meitä suojelemaan ja varjelemaan elämää

kaikkein heikoimmissa, pienimmissä ja haavoittuvimmissa.

Levitä suojaavat kätesi maailman kaikkien lasten ylle.

Tue meitä taistelussamme lasten elämän puolesta

erityisesti siellä missä nälkä, sota ja väkivalta tuhoavat.

**II** Katsomme Vapahtajan äitiä, Mariaa.

Hänen nöyryytensä ja lujuutensa on meille esimerkki,

siihen työhön, jota tehdään elämän suojelemiseksi

ja toivon ylläpitämiseksi.

Näytä meille Vapahtajan äidissä

nöyrän sitoutumisen ja uskon luottamuksen esikuva.

Rukoilemme kaikkien puolesta, jotka työskentelevät ihmiskunnan hyväksi

tieteen ja talouden, kulttuurin ja politiikan alueilla.

Suo heidän saada rohkaisua Jeesuksen äidin, Marian, toivosta ja

luottamuksesta.

**III** Jeesuksen isässä, Joosefissa, näemme ihmisen,

joka haluaa sitoutua toiseen ja kantaa vastuunsa.

Rukoilemme Joosefin esimerkin mukaista rohkeutta kaikille,

jotka antavat toisille työtä ja tulevaisuuden toivoa,

jotka käyttävät omaa hyvinvointiaan toisten hyväksi

ja osoittavat laupeutta ja hyvyyttä tavoittelematta omaa etuaan.

Ohjaa meitä tukemaan niitä,

joiden hyvinvointi ei turvaa ihmisarvoista elämää.

**IV** Paimenet kumartavat ja ylistävät vastasyntynyttä Vapahtajaa.

Heissä kohtaamme ne lukemattomat ihmiset,

jotka rakentavat yhteisöään omalla panoksellaan,

huomaamatta, hiljaisesti ja uskollisesti.

Me rukoilemme kaikkien niiden puolesta,

jotka arjen vakaumuksessa rakentavat yhteiskuntaamme

ja samalla luottavasti uskovat sinun valtakuntaasi,

joka tuo rauhan ja toivon kaikille ihmisille.

Jumala, Pojassasi sinä otit ihmisen osan.

Sinun kaikkivaltiutesi on yhtä totta

kuin sinun ihmisyytesi ja ihmisrakkautesi.

Sinä tunnet elämämme ja haluat auttaa meitä.

Me kiitämme sinua tästä armosta

ja ylistämme sinua.

**S** Aamen.

Kai Vahtola; teoksessa Kolmas pilari – esirukouskirja

[*http://sakasti.evl.fi/kolmaspilari*](http://sakasti.evl.fi/kolmaspilari)

Tapaninpäivä

### ***Esirukous: Joulun lapsen tähden***

Voidaan valita osia seuraavista rukouksista:

Herra, meidän Jumalamme,

kun pelkäämme, älä anna meidän vaipua epätoivoon.

Kun suremme, varjele meitä käpertymästä itseemme.

Kun koemme voimattomuutta, älä jätä meitä yksin.

Anna meidän tuntea sinun läheisyytesi ja rakkautesi.

Sinä olet tullut luoksemme seimen lapsessa.

Niin sinä tulet nytkin lähellemme –

ja löydät meidät, jotka pelkäämme, murehdimme ja olemme voimattomia.

Tänään muistamme erityisesti väkivallan ja sotien uhreja:

surmansa saaneita,

kadonneita,

epätoivoisia,

lapsia, joilla ei ole enää vanhempia,

vanhempia, jotka ovat menettäneet lapsensa,

ihmisiä, jotka ovat menettäneet kotinsa,

lapsia ja aikuisia,

jotka ovat sairaita ja loukkaantuneita.

Pyydämme lohdutusta kaikille surullisille.

Pyydämme rauhaa kaikille, joita kalvaa levottomuus.

Pyydämme turvaa ja suojaa niille, jotka ovat menettäneet kaiken.

Rukoilemme tänään myös kaikkien puolesta,

joiden antama apu on lievittänyt hätää,

ja kaikkia, jotka ovat lahjoituksillaan tehneet auttamisen mahdolliseksi.

Jumala, me kiitämme sinua siitä,

että vielä on niin paljon hyvyyttä ja rakkautta.

Pyydämme luottamusta sinne,

missä toivon näköalat eivät ole vielä avautuneet;

rukoilemme rohkeutta muutokseen sinne,

missä lukkiutuneet rakenteet estävät uuden alun.

Me rukoilemme kaikkien kärsivien puolesta

niin että joulun kirkkaus tavoittaisi heidät

ja meidät kaikki.

Kuule rukouksemme joulun lapsen,

rakkaan Vapahtajamme Jeesuksen Kristuksen tähden.

### ***Esirukous: Betlehemin lapsi***

Rukous voidaan jaksottaa Herra, armahda -laululla tai muulla rukouslaululla. Voidaan käyttää myös soitinmusiikkia. Tämä esirukous sopii hyvin myös 1. sunnuntaihin joulusta.

Sinä Betlehemin lapsi,

jolle ei ollut tilaa majapaikassa –

rukoilemme sinua kaikkien kodittomien puolesta,

tänään erityisesti väkivallan ja sotien uhrien puolesta:

S Herra, armahda.

Sinä Betlehemin lapsi,

joka synnyit köyhänä talliin –

rukoilemme sinua kaikkien köyhyydessä elävien puolesta:

S Herra, armahda.

Sinä Betlehemin lapsi,

jota Maria ja Joosef pitivät sylissään –

rukoilemme sinua kaikkien niiden puolesta,

jotka surevat lastaan:

S Herra, armahda.

Sinä Betlehemin lapsi,

jonka oli paettava Egyptiin –

rukoilemme sinua kaikkien niiden puolesta,

jotka ovat joutuneet pakenemaan kodeistaan:

S Herra, armahda.

Sinä Betlehemin lapsi,

jonka Jumala valitsi tuomaan oikeudenmukaisuutta ja rauhaa –

kiitämme sinua kaikista niistä,

joilla on vanhurskauden nälkä ja jano,

jotka ovat hädän hetkellä tuoneet avun,

jotka ovat lohduttaneet murheellisia ja rohkaisseet toivottomia.

S Herra, armahda.

Sinussa, Betlehemin lapsi,

näemme Jumalan, joka on tullut keskellemme.

Sinuun me turvaudumme,

sinua me tahdomme seurata.

Anna meille luottamusta

nähdä valosi maailmassamme.

S Herra, armahda. Aamen.

### ***Esirukous: Vahvista meitä***

Pyhä ja väkevä Yksi,

me tulemme sinun luoksesi heikkoina.

S Vahvista meitä, laupias Herra.

Me tuomme sinun eteesi kirkon,

heikon työssään, epäilevän uskossaan,

aran toimissaan,

pelokkaan lähtemään liikkeelle.

S Vahvista meitä, laupias Herra.

Me tuomme sinun eteesi maailman,

uupuneen ja huolten painaman,

sodan ja rikosten runteleman,

pahan lannistaman, väkivallan musertaman.

S Vahvista meitä, laupias Herra.

Me tuomme sinun eteesi ystävät,

yksinäiset ja rakkaudessa pettyneet,

ikävän ja kaipauksen uuvuttamat,

pelon ja tuskan ahdistamat.

S Vahvista meitä, laupias Herra.

Me tuomme sinun eteesi sairaat ja kärsivät,

kivun ja epätoivon runtelemat,

ihmisten hylkäämät ja pettämät.

S Vahvista meitä, laupias Herra.

Me tuomme sinun eteesi, Herra,

kansojen ja kansakuntien

vastoinkäymiset ja vaarat,

vankien huokaukset,

jälkeenjääneiden surun,

muukalaisten tarpeet,

uupuneiden huolet,

ikääntyvien heikkenevät voimat.

Herra, vedä puoleesi jokaista

Jeesuksen Kristuksen tähden.

Aamen.

Loppiainen

## ***Esirukous***

Herramme Jeesus Kristus. Kiitos, että sinä tulit maailman valoksi.

Anna valosi loistaa seurakuntaamme ja kirkkoomme,

maailman kaikille kristityille ja niille, jotka eivät vielä Sinua tunne.

Sytytä valosi sinnekin, missä on pimeintä.

Siunaa kaikkialla maailmassa tehtävää kristillistä lähetystyötä.

Erityisesti rukoilemme ystäviemme puolesta: (*nimikkokohteet*).

Anna valosi levitä kaikkeen maailmaan.

Herramme Jeesus Kristus.

Anna valosi ja siunauksesi kaikille kärsiville:

heille, joilla ei enää ole kotia tai toimeentuloa;

heille, jotka elävät surun tai epätietoisuuden keskellä.

Auta meitä heijastamaan Sinun rakkautesi valoa kaikille kärsiville.

Herra Jeesus Kristus.

Me rukoilemme oman maamme ja kaikkien maiden puolesta.

Rukoilemme päättäjille viisautta, kansoille rauhaa.

Auta meitä rakentamaan tästä maailmasta parempi paikka.

Älä jätä ketään yksin.

Herra Jeesus Kristus, maailman valo.

Sinun valosi turvassa me tahdomme kulkea

taivaan kotia kohti.

Aamen.